钦定古今图书集成/明伦汇编/官常典/第417卷 > 汉
## 钦定古今图书集成/明伦汇编/官常典/第417卷 > 汉

汉承秦制，设郎中令，后改为光禄勋。主掌宫殿门户，
而大夫、郎、谒者、期门、羽林皆属之。设卫尉，掌宫门卫
屯兵，诸屯卫司马皆属之。护军都尉属大司马。中垒
以下八校尉，各掌屯卫。

按《汉书百官公卿表》：“郎中令，秦官，掌宫殿掖门户，有
丞。武帝太初元年更名光禄勋。属官有大夫、郎、谒者，
皆秦官。又期门、羽林皆属焉。”

〈注〉臣瓒曰：主郎内诸官，故曰郎中令。应劭曰：“光者，明也。禄者，爵也。勋，功也。”如淳曰：“勋之言阍也。阍古主门官也。光禄主宫门。”服虔曰：“期门与期门下以微行，后遂以名官。”师古曰：“羽林亦宿卫之官，言其如羽之疾，如林之多也。一说羽所以为王者羽翼也。”

大夫掌论议。有太中大夫、中大夫、谏大夫，皆无员，多
至数十人。武帝元狩五年，初置谏大夫，秩比八百石。
太初元年，更名中大夫为光禄大夫，秩比二千石；大
中大夫，秩比千石如故。

郎掌守门户，出充车骑。有议郎、中郎、侍郎、郎中，皆无
员，多至千人。议郎、中郎，秩比六百石；侍郎，比四百石；
郎中，比三百石。中郎有五官、左、右三将，秩皆比二千
石；郎中有车、户、骑三将，秩皆比千石。

〈注〉如淳曰：“主车曰车郎，主户卫曰户郎。”《汉仪注》：“郎中令主郎中，左右车将主左右车郎，左右户将主左右户郎也。”

谒者，掌宾赞受事，员七十人，秩比六百石。有仆射，秩
比千石。

〈注〉应劭曰：“谒，请也，白也；仆，主也。”

期门，掌执兵送从。武帝建元三年，初置比郎，无员，多
至千人。有仆射，秩比千石。平帝元始元年更名虎贲
郎，置中郎将，秩比二千石。

〈注〉师古曰：“贲读与奔同，言如猛兽之奔。”

羽林，掌送从次期门。武帝太初元年初置，名曰“建章
营骑”，后更名羽林骑。又取从军死事之子孙养羽林
官，教以五兵，号曰“羽林孤儿。”羽林有令、丞，宣帝令中
郎将、骑都尉监羽林，秩比二千石。

〈注〉师古曰：“五兵，谓弓、矢、殳、矛、戈、戟也。”

仆射，秦官，自侍中、《尚书》博士郎皆有。古者重武官，有
主射以督课之，军屯吏驺宰、永巷宫人皆有，取其“领
事”之号。

〈注〉《孟康》曰：“皆有仆射，随所领之事以为号也。若军屯吏则曰军屯仆射，永巷则曰永巷仆射。”

卫尉，秦官，掌宫门卫屯兵，有丞。景帝初更名“中大夫
令。”后元年复为卫尉。属官有公车司马、卫士、旅贲三
令丞，卫士三丞。又诸屯卫候司马二十二官皆属焉。

〈注〉师古曰：“《汉旧仪》云：卫尉寺在宫内。”胡广云：“主宫阙之门，内卫士于周垣下为区庐。区庐者，若今之仗宿屋矣。”《汉官仪》云：“公车司马掌殿，司马门，夜徼宫中，天下上事及关下，凡所征召，皆总领之。令，秩六百石。旅，众也。贲与奔同，言为奔走之任也。

长乐、建章、甘泉卫尉皆掌其宫，职略同，不常置。”

〈注〉师古曰：“各随所掌之宫以名官。”

护军都尉，秦官，武帝元狩四年属大司马，成帝绥和
元年居大司马府比司直，哀帝元寿元年更名司寇，
平帝元始元年更名护军。

中垒校尉，掌北军垒门内外，掌西域。

〈注〉师古曰：“掌北军垒门之内，而又外掌西域。

屯骑校尉掌骑士，步兵校尉掌上林苑门屯兵，越骑
校尉掌越骑。”

〈注〉如淳曰：“越人内附以为骑也。”晋灼曰：“取其材力超越也。”

《长水校尉》掌长水宣曲胡骑。

〈注〉《师古》曰：“长水，胡名也；宣曲，观名，胡骑之屯于宣

曲者

又有“胡骑校尉”，掌池阳胡骑，不常置。

〈注〉《师古》曰：“胡骑之屯池阳者也。”

射声校尉，掌待诏射声士。

〈注〉服虔曰：“工射者也。冥冥中闻声则中之，因以名也。”应劭曰：“须诏所命而射，故曰待诏射也。”

虎贲校尉掌轻车，凡八校尉，皆武帝初置，有丞、司马。

〈注〉师古曰：“自中垒以下凡八校尉，城中不在此数中。”

自“中垒校尉”至“虎贲校尉”，秩皆二千石。